RoHS

**RoHS** je skratka, vychádzajúca zo *Smernice Európskeho parlamentu a Rady 2011/65/EU* z 8. júna 2011, o obmedzení používania určitých nebezpečných látok v elektrických a elektronických zariadeniach. Skratka vychádza z anglického názvu tejto Smernice, t. j. **''R**estriction **o**f the use of certain **H**azardous **S**ubstances in electrical and electronic equipment*.

== Ciele ==
Cieľom je obmedziť používanie šiestich v smernici označených látok pri výrobe elektrických a elektronických zariadení, ktoré sa vo veľkých množstvách dostáva na skládky, a tým prispieť k ochrane ľudského zdravia a životného prostredia. Obmedzenie sa preto netýka priemyselných, telekomunikačných, zdravotníckych, vedeckých atď. zariadení s dlhou životnosťou, ktoré sa vyrábajú v malých množstvách a pri ktorých sa dá predpokladať, že neskončia na skládke.

== Obmedzené látky ==
Smernica RoHS obmedzuje použitie týchto šiestich látok:

* [[Kadmium]] (Cd)
* [[Ortuť]] (Hg)
* [[Olovo]] (Pb)
* [[Chróm|Šesťmocný chróm]] (Cr+6)
* [[Polybrómované bifenyly]] (PBB)
* [[Polybrómované difenylétery]] (PBDE)

== Obmedzenie ==
Používanie zariadenia obsahujúce olovo, ortuť, kadmium, šesťmocný chróm a zhášače horenia (PBB, PBDE) nad určený váhový limit je direktívou zakázané. Smernica a jej novela z 18. augusta 2005 stanovuje prípustný podiel kadmia na 0,01%, u ostatných na 0,1% v použitých materiáloch a výnimky pre niektoré zariadenia a technológie, ktoré použitie týchto látok nutne vyžadujú (napríklad olovo pri výrobe [[Sklo|skla]], [[Oceľ|ocele]], zliatin medi a hliníka, v [[spájka]]ch, [[Sekundárny elektrochemický článok|akumulátoroch]] a podobne).

Výrobcovia zariadení zodpovedajú za to, že ich výrobky neobsahujú ani jednu zo spomínaných šiestich zakázaných látok vo väčšom než povolenom množstve. Smernica sa nevzťahuje priamo na jednotlivé komponenty a polotovary, a tak výrobcovia konečného zariadenia sú povinní vykonať také kroky, aby všetky materiálové časti, ktoré sú použité v ich výrobkoch, spĺňali tieto podmienky.

Hoci smernica platí len pre [[Európska únia|EÚ]], výrobcovia všetkých elektronických zariadení mimo [[Európska únia|EÚ]] majú rovnakú povinnosť, pokiaľ sú ich výrobky importované do štátov EÚ. Podobné opatrenia uzákonilo aj viacero ďalších krajín mimo EÚ, napríklad [[Švajčiarsko]], [[Spojené štáty|USA]], [[Čína (civilizácia)|Čína]] a [[Kórejská republika|Južná Kórea]].

== História smernice ==
V decembri [[2008]] ohlásila [[Európska komisia]] zámer uskutočniť revíziu pôvodnej *Smernice Európskeho parlamentu a Rady č. 2002/95/ES* z 27. januára 2003, ktorej podoba je diskutovaná na odbornej i politickej úrovní. Prvé čítanie v Európskom parlamente sa predpokladá v júni [[2010]].. Nahradila ju nová *Smernica Európskeho parlamentu a Rady 2011/65/EU* z 8. júna 2011.

== Referencie ==
<references />
*

== Pozri aj ==
* [[Elektroodpad]]

== Externé odkazy ==
* [http://www.minzp.sk/files/oblasti/odpady-a-obaly/elektrozariadenia/informacie/7-Usmernenie_k_vykonvaniu_smernice_RoHS.pdf Usmernenie k vykonávaniu smernice RoHS] 
* [[Miroslav Šuta]]: *Zákaz některých chemikálií v nových spotřebičích'', Odpady, 9/2006 

Kategória:Ochrana prírody
Kategória:Odpady
Kategória:Smernice Európskej Únie